У Вікіпедыі ёсць артыкулы пра іншых асоб з прозвішчам Фёдараў.
**Мікалай Ільіч Фё{дараў** (руск.: Николай Ильич Фёдоров; 12 сакавіка 1925, Іжэўск — 20 сакавіка 2009) — вучоны ў галіне лясной фітапаталогіі і мікалогіі, кандыдат сельскагаспадарчых навук (1956), доктар біялагічных навук (1971), прафесар (1973).

Біяграфія
---------

Нарадзіўся ў горадзе Іжэўск (сучасная сталіца Удмурціі, Расія). У 1941 годзе скончыў 9 класаў сярэдняй школы, працаваў на Іжэўскім збройным заводзе. Працу на заводзе сумяшчаў з вучобай у Іжэўскім індустрыяльным тэхнікуме, які скончыў у 1945 годзе. У гэтым жа годзе паступіў у Паволжскі лесатэхнічны інстытут імя М. Горкага. У 1947 годзе пераехаў у Мінск і працягваў вучобу ўжо ў Беларускім лесатэхнічным інстытуце імя С. М. Кірава, які скончыў у 1950 годзе і застаўся працаваць асістэнтам кафедры драўніназнаўства і аховы лесу. У 1956 годзе абараніў дысертацыю на ступень кандыдата сельскагаспадарчых навук на тэму «Производительность и тех­нические свойства древесины интродуцированных хвойных деревьев и сосны обык­новенной». З 1960 года працаваў на пасадзе дацэнта кафедры драўніназнаўства і аховы лесу. У 1970 годзе абараніў доктарскую дысертацыю. У 1971—1991 гг. займаў пасаду загадчыка кафедрай.

Навуковая і грамадская дзейнасць
--------------------------------

М. І. Фёдараву належаць навуковыя працы па вывучэнню хвароб дрэвавых раслін і хмызнякоў і распрацоўцы мерапрыемстваў па іх ахове, біялогіі дрэваразбуральных грыбоў, культываванні ядомых грыбоў. Займаўся вывучэннем будовы і фізіка-механічных уласцівасцей драўніны хвойных парод і інш. Атрымаў 27 аўтарскіх пасведчанняў на вынаходніцтвы ў галіне вытворчасці біяпрэпаратаў і аховы хвойных парод дрэў ад каранёвых патагенаў.

Аўтар і сааўтар 8 манаграфій і больш за 400 навуковых прац і падручнікаў. Сярод апублікаванага:

* Прмышленное культивирование съедобных грибов. — Киев, 1978. (у сааўтарстве);
* Инструкция по борьбе с корневой губкой сосны, ели и пихты в ле­сах СССР. (1979, у сааўтарстве);
* Корневые гнили хвойных пород. (1984);
* Защитная обработка древесины. — М. 1981. (разам з М. Д. Быўшых);
* Падручнік «Лесная фитопатология» (3 выданні: 1987, 1992, 2004).

Пад кіраўніцтвам М. І. Фёдарава абаронены 2 доктарскія і 25 кандыдацкіх дысертацый. Ён уваходзіў у склад рабочай групы IUFRO па каранёвым гнілям дрэвавых парод, неаднаразова прымаў удзел у міжнародных канферэнцыях і сімпозіумах. З 1991 года ўваходзіў у склад арганізацыйнага камітэта і быў пастаянным удзельнікам міжнароднай канферэнцыі «Праблемы лясной фітапаталогіі і мікалогіі».

Узнагароды
----------

М. І. Фёдараў узнагароджаны шэрагам урадавых узнагарод. У тым ліку:

* Медаль «За доблесную працу ў Вялікай Айчыннай вайне 1941—1945 гг.»
* Ордэн Пашаны (2008)
* 2 Ганаровыя граматы Вярхоўнага Савета БССР

Памяць
------

У снежні 2014 года каля кабінета прафесара М. І. Фёдарава ў Беларускім дзяржаўным тэхналагічным універсітэце адкрыта мемарыяльная дошка.

Зноскі
------

1. ↑  Энцыклапедыя прыроды Беларусі. У 5-і т. Т. 5. Стаўраструм — Яшчур / Рэдкал. І. П. Шамякін (гал. рэд.) і інш. — Мн.: БелСЭ імя Петруся Броўкі, 1986. — 583 с. іл. — 10 000 экз.
2. 1 2 3 4 5 6 7 8 9  Николай Ильич Фёдоров — учёный, учитель, друг // Проблемы лесной фитопатологии и микологии: материалы IX междунар. конф. — Минск; Москва; Петрозаводск: БГТУ, 2015. — С. 14—16. (руск.)

Літаратура
----------

* Фёдараў Мікалай Ільіч // Энцыклапедыя прыроды Беларусі. У 5-і т. Т. 5. Стаўраструм — Яшчур / Рэдкал. І. П. Шамякін (гал. рэд.) і інш. — Мн.: БелСЭ імя Петруся Броўкі, 1986. — 583 с. іл. — 10 000 экз. — С. 198.

Спасылкі
--------

* Фёдараў, Мікалай Ільіч (доктар біялагічных навук; кандыдат сельскагаспадарчых навук; 1925—2009) // Нацыянальная бібліятэка Беларусі
* Николай Ильич Фёдоров — учёный, учитель, друг // Проблемы лесной фитопатологии и микологии: материалы IX междунар. конф. — Минск; Москва; Петрозаводск: БГТУ, 2015. — С. 14—16. (руск.)